Väyrynen

Paa­vo Väy­ry­nen kertoi maanantaina ero­avansa pe­rus­ta­mas­taan Seit­se­män täh­den liik­kees­tä eurovaalien jälkeen ja tähtäävänsä vuoden 2024 presidentinvaaleihin kansanliikkeen tuella.

Sen jälkeen kysymys monien huulilla on ollut se, aikooko Väyrynen pyrkiä keskustan puheenjohtajaksi kesän 2020 puoluekokouksessa.

Eroajankohta tähtiliikkeestä sopisi yksiin keskustan sääntöjen kanssa, joiden mukaan puo­lu­een pu­heen­joh­ta­jak­si, va­ra­pu­heen­joh­ta­jak­si tai puo­lu­e­sih­tee­rik­si ei voi­da va­li­ta hen­ki­löä, joka on vuotta ennen vaa­lia ol­lut muun puo­lu­een jä­sen.

Väyrynen antaa nyt medioille lähettämässään tiedotteessa asiaan vastauksen.

– On kysytty, eroanko Tähtiliikkeen jäsenyydestä sen vuoksi, että voisin olla ehdolla Keskustan puheenjohtajaksi.

– Vastaukseni on ”ei”. Eroan sen vuoksi, että haluan heti eurovaalien jälkeen keskittyä presidentinvaaleihin ja ryhtyä kokoamaan laajaa kansanliikettä valintani tueksi, Väyrynen kertoo.

Mutta:

– Eroni ja sen ajankohta tekevät kuitenkin mahdolliseksi ehdokkuuteni ensi vuoden varsinaisessa puoluekokouksessa. Olen ilmoittanut, että voisin olla valmis harkitsemaan sitä, jos tulen valituksi Euroopan parlamenttiin. Jos menestykseni eurovaaleissa olisi heikko, ehdokkuudeltani puuttuisi poliittinen uskottavuus, eikä sitä voisi ajatellakaan.